1ο Γενικό Λύκειο Χανίων

**ΚΡΙΤΗΡΙΟ ΣΤΗΝ ΕΚΦΡΑΣΗ –ΕΚΘΕΣΗ Γ΄Λυκείου**

**Ο χαρακτήρας των σύγχρονων Ελλήνων**

 «Παρά τη σύνθετη προέλευσή τους, την ευρεία γεωγραφική εξάπλωσή τους και τα κοσμοπολίτικα ένστικτά τους, οι σύγχρονοι Έλληνες είναι ένας αξιοσημείωτα ομοιογενής λαός, αισθητά διαφορετικός κατά τον χαρακτήρα από τους γειτονικούς λαούς, ενωμένος από τον κοινό ενθουσιασμό για τους εθνικούς στόχους και βαθύτατα πεπεισμένος για την ανωτερότητά τους έναντι των άλλων εθνών. Ο ξεχωριστός χαρακτήρας τους, σε συνδυασμό με την παραδοσιακή τάση τους να αντιμετωπίζουν τους μη ελληνικούς πληθυσμούς ως βαρβάρους, αντισταθμίζει, στην πραγματικότητα, τη μεγάλη ενέργεια και τον ζήλο τους στην αφομοίωση άλλων φυλών. Η προνομιακή θέση που απέκτησαν στην Τουρκοκρατία, οφειλόμενη στον ανώτερο πολιτισμό τους, την ευελιξία τους, τον πλούτο τους και το μονοπώλιο της εκκλησιαστικής εξουσίας, θα τους επέτρεπαν πιθανώς να εξελληνίσουν μονίμως το μεγαλύτερο μέρος της Βαλκανικής, αν έδειχναν περισσότερη συμπάθεια προς τις άλλες χριστιανικά φυλές. [...] Ο έντονος πατριωτικός ζήλος των Ελλήνων είναι συγκρίσιμος με εκείνον των Ούγγρων. Δύναται να εκφυλισθεί σε αλαζονεία και δυσανεξία· ενίοτε τυφλώνει την κρίση τους και τους εμπλέκει σε απερίσκεπτα εγχειρήματα, αλλά παρ' όλα αυτά παρέχει την καλύτερη εγγύηση για την τελική επίτευξη των εθνικών στόχων τους. [...]

»Το πατριωτικό τους αίσθημα, δυστυχώς, υπόκειται στην εκμετάλλευση ιδιοτελών δημαγωγών και δημοσιογράφων, που ανταγωνίζονται στην υπερβολή των εθνικών αξιώσεων και στην κολακεία της εθνικής ματαιοδοξίας. Σε καμία άλλη χώρα το πάθος της πολιτικής δεν είναι τόσο έντονο. Παθιασμένες πολιτικές συζητήσεις δίνουν και παίρνουν στα καφενεία· οι εφημερίδες, που είναι εξαιρετικά πολυάριθμες και γενικώς μικρής αξίας, καταβροχθίζονται· και κάθε κυβερνητικό μέτρο επικρίνεται και αποδίδεται σε ιδιοτελή συμφέροντα. [...] Μεγάλο μέρος της ενέργειας του έθνους ξοδεύεται σε αυτό τον διαρκή πολιτικό πυρετό, εκτρέπεται από πρακτικούς στόχους και, ούτως ειπείν, εξαερώνεται με τα λόγια. Η ανεξαρτησία της γνώμης και η κριτική τείνουν προς την απειθαρχία του δημοσίου τομέα και έχει παρατηρηθεί ότι κάθε Έλληνας στρατιώτης είναι ένας στρατηγός και κάθε ναύτης ναύαρχος. Στη διάρκεια του πολέμου του 1897, νεαρός ανθυποπλοίαρχος τηλεγράφησε στον υπουργό Στρατιωτικών επικρίνοντας τον ναύαρχο του και η στάση του επαινέθηκε από διάφορες εφημερίδες. [...]

»Οι Έλληνες επιδεικνύουν μεγάλη πνευματική ζωντάνια· είναι έξυπνοι, ερευνητικοί, πνευματώδεις και επινοητικοί, αλλά αβαθείς. Η παρατεταμένη πνευματική προσπάθεια και η ακρίβεια δεν τους αρέσουν, η δε αποστροφή τους στη χειρωνακτική εργασία είναι περισσότερο εμφανής. Ακόμη και οι αγρότες είναι μετρίως εργατικοί· άφθονες ευκαιρίες ξεκούρασης προσφέρουν οι εκκλησιαστικές εορτές. Η επιθυμία της εκπαίδευσης είναι έντονη ακόμη και στα χαμηλότερα στρώματα· τα ρητορικά και λογοτεχνικά επιτεύγματα ασκούν μεγαλύτερη έλξη στην πλειονότητα από τα επιτεύγματα στα πεδία της σύγχρονης επιστήμης. Ο αριθμός των προσώπων που επιδιώκουν τη σταδιοδρομία στα επαγγέλματα του πνεύματος είναι υπερβολικός· σχηματίζουν ένα τμήμα της κοινωνίας που περισσεύει, ένα μορφωμένο προλεταριάτο, που προσκολλάται σε διάφορα κόμματα με την ελπίδα της κρατικής απασχόλησης και ξοδεύει την ύπαρξη του ασκόπως, περιφερόμενο στα καφενεία και τους δρόμους όταν το κόμμα τους είναι εκτός εξουσίας. [...]

»Τα ελαττώματα των Ελλήνων, σε μεγάλο βαθμό, πρέπει να αποδοθούν στη μακροχρόνια υποταγή τους σε ξένες φυλές. Η εξυπνάδα τους συχνά εκφυλίζεται σε πονηριά, η ευρηματικότητα τους σε ανειλικρίνεια, η φειδώ τους σε απληστία και η επινοητικότητά τους σε απάτη. Η ανεντιμότητα δεν είναι εθνικό ελάττωμα, αλλά πολλοί που δεν θα καταδέχονταν να κλέψουν δεν θα διστάσουν να καρπωθούν παράνομα κέρδη μέσω δολιότητας και παραπλάνησης. Πράγματι, η εξαπάτηση συχνά ασκείται ανώφελα για την απλή πνευματική ικανοποίηση που παρέχει. Στην οξύνοια των οικονομικών τους δοσοληψιών, οι Έλληνες παροιμιωδώς υπερτερούν των Εβραίων, αλλά υπολείπονται των Αρμενίων· η αξιοσημείωτη ικανότητά τους στις επιχειρήσεις ορισμένες φορές βλάπτεται από την κοντόφθαλμη προσέγγισή τους, που τους κάνει να επιδιώκουν το άμεσο κέρδος εις βάρος του μακροπρόθεσμου. Η ματαιοδοξία και ο εγωισμός τους, που σημειώνονται και από τους πιο ευνοϊκούς παρατηρητές, τους κάνει ζηλόφθονους, απαιτητικούς και ευάλωτους στην κολακεία. [...] Γενικώς, οι Έλληνες μπορεί να περιγραφούν ως ένας έξυπνος, φιλόδοξος και ευρηματικός λαός, ικανός για μεγάλες προσπάθειες και θυσίες, αλλά ελλιπής σε ορισμένα πιο στερεά χαρακτηριστικά που οδηγούν στη εθνική μεγαλοσύνη».

Τα παραπάνω, σχετικά με τον χαρακτήρα του Έλληνα, προέρχονται από την ενδέκατη έκδοση της εγκυκλοπαίδειας Brittanica του 1910. Ίσως κάποιους δυσαρεστήσουν, ενδέχεται άλλους να ικανοποιήσουν, ελπίζω όμως να βάλουν σε σκέψεις όσους τα διαβάσουν...

Εφημ. Καθημερινή, [ΑΡΧΕΙΟ ΜΟΝΙΜΕΣ ΣΤΗΛΕΣ](http://www.kathimerini.gr/arxeio-monimes-sthles) 17.12.2010

Α) Να ενημερώσετε τους συμμαθητές σας για τα προτερήματα των Ελλήνων όπως παρουσιάζονται στο κείμενο που διαβάσατε  **σε 70-90 λέξεις.**

15 μονάδες

Β) 1) Να χαρακτηρίσετε τις προτάσεις που ακολουθούν με τη λέξη ΣΩΣΤΟ ή ΛΑΘΟΣ δίπλα στο γράμμα που αντιστοιχεί σε κάθε πρόταση (να τεκμηριώσετε την απάντησή σας με χωρία από το κείμενο).

Α) Οι σύγχρονοι Έλληνες μοιάζουν με τους Βαλκανικούς λαούς.

Β) Η προνομιακή θέση των Ελλήνων κατά την Τουρκοκρατία τους επέτρεψε τον εξελληνισμό των γειτονικών τους λαών.

Γ) Ο πατριωτισμός των Ελλήνων χειραγωγείται από δημαγωγούς.

Δ) Οι Έλληνες χαρακτηρίζονται από πνευματικά χαρίσματα αλλά και την επιδίωξη βραχυπρόθεσμου κέρδους.

Ε) Τα ελαττώματα των Ελλήνων οφείλονται στη μακροχρόνια υποταγή τους σε αλλοεθνείς.

10 μονάδες

2) **Ποιο ύφος χρησιμοποιεί ο συγγραφέας στο απόσπασμα της 2ης παραγράφου: «Μεγάλο μέρος…εφημερίδες»** . Πώς το πετυχαίνει ;Τι επιδιώκει με αυτό;

 5 μονάδες

3) **Να εξηγήσετε τη χρήση των παρακάτω σημείων στίξης:**

 **[…] στο τέλος των παραγράφων και της άνω τελείας ∙ στην 1η περίοδο της 3ης παραγράφου «Οι Έλληνες… αβαθείς»**

2 μονάδες

4**) Να εντοπίσετε τα είδη της σύνταξης που υπάρχει στην περίοδο: «Η ματαιοδοξία…στην κολακεία» (4η παράγραφος) και να μετατρέψετε στο αντίθετό τους.**

6 μονάδες

5) α) Να γράψετε **μία συνώνυμη**  λέξη για κάθε μία από τις παρακάτω:

 **Πεπεισμένος, επικρίνεται, επιτεύγματα, απληστία, καρπωθούν.**

5) β) Να γράψετε **μία αντώνυμη** λέξη για κάθε μία από τις παρακάτω:

 **Σύνθετη, ιδιοτελή, εκτρέπεται, ελαττώματα, ελλιπής**

10 μονάδες

6) Ο συγγραφέας περιγράφει τον χαρακτήρα των Ελλήνων. Να εντοπίσετε ένα χωρίο περιγραφής, να παρουσιάσετε τη δομή που ακολουθείται και (2) δύο γλωσσικές επιλογές που στηρίζουν το συγκεκριμένο κειμενικό είδος.

7 μονάδες

Γ) Ο χαρακτήρας των Ελλήνων δέχεται συχνά αρνητικές κριτικές τόσο στο εσωτερικό της χώρας μας όσο και στο εξωτερικό. Όμως σε κάθε λαό οφείλουμε να αναγνωρίζουμε και τα προτερήματά του. Σε ένα άρθρο που θα δημοσιευθεί στην τοπική εφημερίδα να αναφερθείτε στα θετικά στοιχεία του πολιτισμού και του ήθους τους που πρέπει να επιστρατεύσουν οι Έλληνες για να ξεπεράσουν τα σύγχρονα προβλήματα και αδιέξοδα που αντιμετωπίζουν . (400 λέξεις)

30 μονάδες

**Καλή επιτυχία!**

**Ελένη Καρτσωνάκη**